《宴饯逢寺丞口号》
宋代·喻良能

一扇清风自楚台，公堂葱郁玳筵开。
旌幢映座千峰日，鼓吹喧天万壑雷。
秋水几行挥玉箸，春葱千指送金杯。
甘棠不独留遗爱，会见翻为调鼎梅。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。